Кесиб Абдуллагь

Кесиб Абдуллагь (Саруханов Абдуллагь) — лезги шаир. Саруханов Абдуллагь 1875 йисуз Къуба магьалдин Манкъулидхуьре дидедиз хьана. Фад етим хьайи гадади вичиз кӀелун-кхьин чирна. Зариди девирдин гьахъсузвилерикай ва агъайрин инсафсузвилерикай цӀай квай шиирар («Приставдин бармак», «Экуь дуьнья», «Тахьурай» ва мсб.) теснифна. Советрин гьукум шаирди хушвилелди кьабулна ва адаз къуллугъиз эгечӀна. Кесиб Абдуллагьан (адаз хуьре Буьркьуь Абдуллагьни лугьудай) шиирар кхьираг Забит Ризванова кӀватӀ хъувуна. Шаирдин садлагьай ктаб 1963 йисуз Магьачкъалада акъатна. Адан эсерар лезги мектебра чирзава. Кесиб Абдуллагь 1934 йисуз кулакри яна кьина. == Эдебият == * Лезгийрин поэзиядин антология, 1978. Категория:Лезги шаирар